ישיבת מליאה, כנסת 23, פרוטוקול מספר 72, 2020-08-25 00:00

יריב לוין: חברות וחברי הכנסת, היום יום שלישי, ה' באלול התש"ף, 25 באוגוסט 2020.

יריב לוין: אני פותח את הישיבה.

יריב לוין: בראשית סדר-היום: נאומים בני דקה.

יריב לוין: ראשון הדוברים – חבר הכנסת משה אבוטבול, בבקשה.

משה אבוטבול: כבוד היושב-ראש, אדוני הנכבד, כנסת נכבדה, בשבת הקרובה, פרשת כי תצא, ט' באלול, יחול יום ההילולה של דן בן יעקב אבינו, עליו השלום, אחד משבטי ישראל, שעל פי המסורת קבור ליד העיר בית שמש, סמוך למושב אשתאול.

משה אבוטבול: אני עוד זוכר את עצמי כנער מגיע לשם לציון עם חבריי, לתפילות, ולפקוד את ציונו של השבט שהיה מאסף לכל השבטים, ושהיה גם השבט שהיו בו הכי הרבה משפחות ברוכות ילדים, ולכן באמת הוא היה השבט האחרון, תמיד מאסף של כל השבטים, דן בן יעקב.

משה אבוטבול: לצערנו, בשנים האחרונות המקום שם הרוס ומוזנח, לא מכבד ולא מכובד.

משה אבוטבול: מינהל מקרקעי ישראל הרס שם לפני כמה שנים חלקים שצמודים לציון, ואי-אפשר להגיע באופן מכובד להתפלל בציון.

משה אבוטבול: כתבתי בעבר לשרי הדתות מכתבים לטפל בעניין, וגם ארגון בצלמו פועל בעניין ומשתדל, אך לשווא.

משה אבוטבול: אני מבקש להכריז על הציון והמקום כמקום קדוש, להכניס אותו לרשימת המקומות הקדושים.

משה אבוטבול: כך יוכלו לשמור יותר על קדושת המקום.

משה אבוטבול: תודה רבה.

יריב לוין: תודה רבה.

יריב לוין: חברת הכנסת עאידה תומא סלימאן – איננה; חבר הכנסת אוסאמה סעדי – אף הוא איננו.

יריב לוין: חבר הכנסת עופר כסיף, בבקשה.

עופר כסיף: אדוני היושב-ראש, חברי הכנסת, לצערי הרב אין לי די זמן לקרוא את כל שמות ההרוגים בתאונות עבודה ובניין, כי לצערי הם רבים.

עופר כסיף: אנחנו מדברים על עשרות מהם.

עופר כסיף: אני קיבלתי את המידע מהקבוצה למאבק בתאונות בניין ותעשייה, ואני אקרא רק את שמות עשרת ההרוגים האחרונים, מפאת קוצר הזמן, אבל כאמור, לצערי, יש פי כמה וכמה: ב-4 ביוני נהרג זוהר רונן, בן 43, בכרם שלום; ב-17 ביוני – סובחי עלי עותמאן מסח'נין; ב-26 ביולי – גריגורי וליקוביץ מאשקלון; ב-4 באוגוסט – זיאד פאוזי קאסם סלימאן מכפר עג'ה; ב-9 באוגוסט – אביעד בשארי מפרדס חנה; ב-10 באוגוסט – דקל גדיס מראש העין; ב-11 באוגוסט – עבד אל-רחמן חליל אל הרש מא-ריחייה, באזור חברון; ב-16 באוגוסט – מאלק ג'בר מוחמד סעיד ברהם מכפר סיריס, וב-23 באוגוסט – לילה אבו נג'ם מג'וליס.

עופר כסיף: גם היום נהרג אדם, שמו עדיין לא פורסם, בן 60.

עופר כסיף: ההרג בתחום תאונות העבודה והבניין הוא מגפה קשה שצריך להילחם בה, ואני קורא פה לכל חבריי – קואליציה, אופוזיציה, הרי זה לא משנה – שנפעל ביחד כדי להפסיק את המגפה הנוראית הזו.

עופר כסיף: תודה.

יריב לוין: תודה רבה.

יריב לוין: חבר הכנסת עודד פורר – איננו.

יריב לוין: חבר הכנסת בועז טופורובסקי, בבקשה.

בועז טופורובסקי: עופר, חבר הכנסת כסיף, אני מברך אותך על המסורת שהתחלת בה.

בועז טופורובסקי: אני מקווה שלא יהיו לך הרוגים להקריא.

בועז טופורובסקי: לצערי, במסורת שלי, כל שבוע יש הרוגים, וגם השבוע – חמישה הרוגים בתאונות דרכים, ואלו הן התאונות: ב-20 באוגוסט נפטרה הולכת רגל בת 80 לאחר שנדרסה על ידי משאית ברחוב החשמונאים ברמלה יומיים קודם לכן; עוד באותו היום נהרג צעיר בן 19 מהיישוב עילוט, לאחר שסטה מנתיבו בעת שרכב על טרקטורון, וכתוצאה מהסטייה התהפך הצעיר ונהרג במקום.

בועז טופורובסקי: ב-21 באוגוסט נהרג רוכב אופנוע בן 50 לאחר שרכב פרטי שנסע בכביש 70 סמוך לצומת כאבול סטה מנתיבו ופגע בו; באותו היום התרחש אירוע מזעזע נוסף, שבו נדרסה מישל בבייב ז"ל, פעוטה בת שנה וחצי, בחניון הסינמה סיטי בראשון לציון על ידי רכב פרטי.

בועז טופורובסקי: אתמול, 24 באוגוסט, נהרג עוד רוכב אופנוע, צעיר בן 22, לאחר שאיבד שליטה ברחוב גיבורי ישראל בנתניה; הצעיר הוא רוכב האופנוע ה-48 שנהרג מתחילת השנה.

בועז טופורובסקי: תודה.

יריב לוין: תודה.

יריב לוין: חבר הכנסת אחמד טיבי, בבקשה.

אחמד טיבי: – – – היטב, לא פחות ממשא ומתן עם כחול לבן.

אחמד טיבי: הבקרה בהתאחדות, במינהלת, כל פתיחת עונה, דורשת כסף מהקבוצות – תקרה מסוימת.

אחמד טיבי: קורונה, אין צופים, אין תרומות של אנשי עסקים, ולכן יש מצוקה כלכלית במועדונים, בקבוצות הכדורגל בכל הליגות, ולכן על הבקרה ועל ההתאחדות לגלות הבנה למשבר של הקורונה, שנותן את אותותיו גם בענף הכדורגל וגם בקבוצות הכדורגל, ויש להתחשב בקבוצות.

יריב לוין: תודה.

יריב לוין: חברת הכנסת אימאן ח'טיב יאסין – איננה.

יריב לוין: חבר הכנסת אליהו ברוכי, בבקשה.

אליהו ברוכי: כבוד היושב-ראש.

אליהו ברוכי: יוסי מנדל הוא תלמיד ישיבה בן 15 וחצי.

אליהו ברוכי: בשבוע שעבר הוא נפרד בגאווה מהוריו ומארבעת אחיו, המתגוררים במושב יסודות.

אליהו ברוכי: יוסי נכנס לישיבה לצעירים בפתח תקווה, ושם הוא ישב ברצף מערב ראש חודש אלול עד יום הכיפורים, 40 יום, יחד עם 150 תלמידים נוספים בישיבה.

אליהו ברוכי: שם החלו ללמוד את מסכת בבא קמא.

אליהו ברוכי: הקורונה שיתקה אין-ספור ענפים ומרכזי בילוי, אבל מול מסירות הנפש של תלמידים בני 14, 15 ו-16 היא לא יכולה.

אליהו ברוכי: אני מבקש לנצל את הבמה פה כדי להוקיר את מסירותם של יוסי וחבריו, וכמובן של ההורים התומכים ושאר בני המשפחה.

אליהו ברוכי: בזכות התורה ולומדיה יינצל העולם.

אליהו ברוכי: תודה רבה.

יריב לוין: תודה רבה.

יריב לוין: חברת הכנסת קרן ברק – איננה; חבר הכנסת אנטאנס שחאדה – איננו; חברת הכנסת טלי פלוסקוב – איננה; חבר הכנסת אלי אבידר – איננו; חבר הכנסת יוסף טייב – אף הוא איננו.

יריב לוין: חבר הכנסת יוראי להב הרצנו, בבקשה.

יוראי להב-הרצנו: אדוני היושב-ראש, חבריי חברי הכנסת, אני לא מצליח להבין – אולי אתה תוכל, בתור חבר בכיר בקואליציה, להסביר לי, אדוני היושב-ראש – למה הממשלה הזו מתמרצת אבטלה, מתמרצת את הצעירים שלה, את אזרחי ישראל הצעירים, לשבת בבית ולא לעשות כלום ולקבל דמי אבטלה עד יוני 2021.

יוראי להב-הרצנו: היום, במסגרת דיון בוועדת הכספים, נחשפתי לדוח של הממ"מ של הכנסת שקבע שמתוך התקציב הממשלתי לטיפול במשבר הקורונה רק 1% נוצל בידי הממשלה לטובת עידוד חזרה לשוק התעסוקה.

יוראי להב-הרצנו: 1% מכלל התקציב שהוקצה לטובת העניין נוצל.

יוראי להב-הרצנו: ואני תוהה למה מדינת ישראל לא מאמצת – למה ממשלת ישראל לא מאמצת תוכניות שכבר הוכחו בעולם כיעילות ומיישמת אותן פה בארץ – את התוכנית הגרמנית, את התוכנית הדנית.

יוראי להב-הרצנו: המטרה היא להחזיר כמה שיותר צעירים לשוק העבודה, לייצור, לעשייה ולהחזרת המשק הישראלי בחזרה על הרגליים.

יוראי להב-הרצנו: אני לא מצליח להבין את המדיניות הנוכחית, ואני אשמח לקבל תשובות למה מתמרצים אנשים לשבת בבית מובטלים, מבואסים.

יוראי להב-הרצנו: הצעירים בישראל רוצים לחזור לעבודה, רוצים ליצור ובעיקר רוצים לחזור לחיים שלהם.

יוראי להב-הרצנו: אפשר לעשות את זה גם תוך כדי הקורונה.

יוראי להב-הרצנו: תודה רבה.

יריב לוין: תודה.

יריב לוין: חבר הכנסת אלכס קושניר, בבקשה.

אלכס קושניר: אדוני היושב-ראש, בשבוע שעבר הקואליציה דחתה את החוק שלי שמטרתו להעניק הטבות מס לתושבי אשקלון.

אלכס קושניר: האשימו אותי בכל מיני מילים: פופוליסט וכאלה.

אלכס קושניר: וכשאמרו את זה אני נזכרתי בראש הממשלה, בשר אריה דרעי, בשר אלי כהן וגם בשרים אחרים שהגיעו לאשקלון והבטיחו הבטחות מפליגות, ובסופו של דבר לא קיימו אותן.

אלכס קושניר: אז השאלה שלי, קודם כול: מי פה הפופוליסט?

אלכס קושניר: דבר נוסף שאני רוצה לומר, ואני מנצל את הבמה הזאת כדי לפנות לתושבי אשקלון: אנחנו יוצאים למאבק, ואנחנו ניפגש במוצאי שבת בשעה 20:00 בהיכל הספורט, בן-גוריון 38 באשקלון, כדי להתחיל במחאה ולגרום לממשלה לקיים הבטחות.

אלכס קושניר: אם הם לא מסוגלים, אז שיהיו מספיק אמיצים לבוא לאשקלון, להסתכל בעיניים של התושבים ולהגיד: אנחנו לא מסוגלים.

אלכס קושניר: ניפגש במוצאי שבת בשעה 20:00 ליד היכל הספורט באשקלון.

אלכס קושניר: תודה.

יריב לוין: תודה רבה.

יריב לוין: חבר הכנסת מנסור עבאס, בבקשה.

קריאה: באיזו שעה?

אלכס קושניר: אמרתי: 20:00 בערב.

אלכס קושניר: אתה בא?

קריאה: לא.

קריאה: הרב יצחק כהן – – –

אלכס קושניר: אשמח לראות אותו.

מנסור עבאס: אדוני היושב-ראש, היום קיימנו דיון בוועדה למיגור הפשיעה בחברה הערבית עם המשרד לשוויון חברתי, ועיקר הדיון היה על יישום החלטה 922.

מנסור עבאס: נאמרו דברים טובים ושבחים על התוכנית הזאת, אבל אין ספק שמילת הקסם, שעלתה כל פעם שהסתכלנו על אחוז היישום או הניצול – "חסמים".

מנסור עבאס: חסמים.

מנסור עבאס: אני אתן רק דוגמה אחת: הקצאת משאבים לבניית מבנים ציבוריים – 11%.

מנסור עבאס: זה המספר הכי נמוך שאני זוכר.

מנסור עבאס: זה מצד אחד.

מנסור עבאס: מצד שני, ועד ראשי הרשויות הערביות ביקשו מהממשלה להאריך את תוקף התוכנית עד 2021, מכיוון שבינתיים אין תוכנית חדשה מוכנה, ורוב הכסף שהיה בתוכנית הזאת עדיין לא נוצל.

מנסור עבאס: לכן, ראוי שהממשלה, משרד האוצר והמשרד לשוויון חברתי כן יקבלו את הדרישה הזאת של ועד ראשי הרשויות וכן יאריכו את תוקף תוכנית 922.

מנסור עבאס: אחרת, תהיה קטסטרופה מבחינת ראשי הרשויות, כי רוב הכסף שנמצא שם זה כסף תוספתי ולא בבסיס התקציב, שאפשר ליהנות לפחות מ-1/12.

מנסור עבאס: תודה רבה.

יריב לוין: תודה רבה.

יריב לוין: חברת הכנסת סונדוס סאלח, בבקשה.

סונדוס סאלח: כבוד היושב-ראש, חברי וחברות הכנסת, היום התפרסמו תוצאות של התמונה החינוכית של שנת הלימודים הקודמת, והיא שוב מעידה ומראה פערים כל כך גדולים בין התלמידים בחברה הערבית לבין התלמידים בחברה היהודית.

סונדוס סאלח: פער זה הוא מאוד מדאיג, במיוחד שאנחנו עדיין בעיצומו של משבר אחד גדול, שמזמן הפסיק להיות משבר בריאותי והוא יותר משבר חברתי-כלכלי; ועכשיו אנחנו כנראה בפתח של משבר לימודי.

סונדוס סאלח: יש הבדל, פער, של 10% בשיעורי הזכאות למבחני הבגרות.

סונדוס סאלח: אני רוצה לומר כמה מילים בערבית.

סונדוס סאלח: (אומרת דברים בשפה הערבית, להלן תרגומם: ימים מפרידים – שבוע אחד לפתיחת שנת הלימודים.

סונדוס סאלח: אנו נכנסים לשנת הלימודים הזאת בשיאו של משבר הקורונה, אשר נחשב משבר בריאותי וגם משבר כלכלי.

סונדוס סאלח: התוצאות שפורסמו מצביעות על פערים לימודיים גדולים, וזה דורש מאיתנו תוכנית עבודה מיוחדת ליישובים הערביים, לבתי הספר הערביים ולתלמידים הערבים.

סונדוס סאלח: אני לא מסתמכת רבות על המסלול החדש של משרד החינוך והתרבות.

סונדוס סאלח: אני מסתמכת על המנהלים והמנהלות של בתי הספר ועל צוות המורים והמורות המצוין ביישובים הערביים שלנו.

סונדוס סאלח: עלינו לקחת את שנת הלימודים כמשימה חברתית, לאומית, חינוכית ואנושית כדי לצמצם את הפערים, ואנו יכולים.

סונדוס סאלח: תודה.

סונדוס סאלח: )

יריב לוין: תודה.

יריב לוין: חברת הכנסת אורלי פרומן – איננה; חבר הכנסת ינון אזולאי – איננו.

יריב לוין: חבר הכנסת חמד עמאר, בבקשה.

חמד עמאר: אדוני היושב-ראש, חבריי חברי הכנסת, דיבר איתי אזרח תושב עוספיא, נסר כיוף.

חמד עמאר: הוא קיבל צו מינהלי.

חמד עמאר: הצו מורה לו – 450,000 שקל בגלל בנייה בלתי חוקית.

חמד עמאר: אם הוא לא מפנה את הבית שלו והורס אותו תוך חודש ימים – ישלם עוד 150,000 שקל, ואם הוא בתוך החודש הזה לא מפנה את הבית – כל יום שישהה בבית שלו ישלם 700 שקל, אדוני היושב-ראש.

חמד עמאר: עשיתי חישוב פשוט: 450,000 שקל שהוא צריך לשלם אותם עכשיו כי בנה בית בלתי מורשה, ואם לא יהרוס זה 150,000 שקל – זה 600,000 שקל.

חמד עמאר: כל יום שישהה בבית שלו ישלם 700 שקל – זה 21,000 שקל לחודש.

חמד עמאר: זה אומר: מעל 250,000 שקל לשנה.

חמד עמאר: זה אומר: 850,000 שקל הוא יהיה חייב מהרגע שקיבל את הצו הזה.

חמד עמאר: זה חוק קמיניץ.

חמד עמאר: לכן אנחנו כאן מדברים כל הזמן על לבטל את חוק קמיניץ, להקפיא את חוק קמיניץ, להסדיר את העניין של התכנון והבנייה, ואחרי זה ללכת לקנסות.

חמד עמאר: לא יכול להיות שהתכנון יהיה אחרי הקנסות.

חמד עמאר: תודה רבה.

יריב לוין: תודה.

יריב לוין: חברת הכנסת מיכל וונש, בבקשה.

מיכל וונש: תודה רבה, אדוני היושב-ראש.

מיכל וונש: חבריי חברי הכנסת, הבוקר התראיינתי בכמה גופי תקשורת ובכולם נשאלתי: מי ניצח אתמול, גנץ או ביבי?

מיכל וונש: ההקבלה הראשונה שעולה לנו לראש היא שמדובר בשתי קבוצות כדורגל אשר מתחרות ביניהן מי תכניס גול בדקה ה-90.

מיכל וונש: לצערי הרב, המציאות במצב הנוכחי שונה לחלוטין, וההקבלה שהכי קרובה למצב הנוכחי היא סערה שמאיימת להטביע אונייה שעליה נמצאים יחד איתנו תשעה מיליון אזרחים.

מיכל וונש: אם לא נושיט יד אחד לעזרת השני, כולנו נישטף ונטבע בתוך ים מטפורי שלא מבדיל בין יהודים לשאינם יהודים, בין ימין לשמאל, בין דתיים לחילונים, בין שוטרים למפגינים – כולנו נטבע ביחד.

מיכל וונש: אתמול בערב ממשלת ישראל קיבלה חבל הצלה בדמות 120 ימי חסד שמעמידים אותנו, חברי הכנסת, למבחן בפני הציבור.

מיכל וונש: זוהי ההזדמנות האחרונה שלנו לשקם את אמון הציבור, לקדם את האחדות ולהוכיח את מחויבותנו המשותפת בממלכתיות ובאחריות, תודה.

יריב לוין: תודה רבה.

יריב לוין: חברות וחבריי הכנסת, עד כאן נאומים בני דקה.

יריב לוין: ומכאן אנחנו עוברים לשאילתות לשר האוצר.

יריב לוין: אני מזמין את סגן שר האוצר יצחק כהן לעלות לדוכן ולהשיב על השאילתות.

יריב לוין: הראשונה שבהן: שאילתה מס' 137, של חבר הכנסת עופר כסיף, שכותרתה: עצירת העלאת דמי הניהול במכשירי החיסכון הפנסיוני.

עופר כסיף: אדוני היושב-ראש – – –

יריב לוין: רגע.

יריב לוין: ברשותך, רק נחכה שסגן השר יגיע לדוכן.

יריב לוין: בבקשה.

עופר כסיף: אדוני היושב-ראש, סגן השר, חברי הכנסת, לאחר חצי שנה ללא הפקדה פנסיונית, החוק מאפשר העלאה בדמי הניהול שישולמו לגובה המרבי הקבוע על פי הדין.

עופר כסיף: רצוני לשאול: האם בכוונת המשרד לבטל או להקפיא את הסעיף המאפשר העלאה אוטומטית?

עופר כסיף: תודה.

יריב לוין: בבקשה.

יצחק כהן: תודה, אדוני היושב-ראש.

יצחק כהן: חבר הכנסת עופר כסיף, ביום 21 ביולי 2020 פורסמה טיוטת חוזר דמי ניהול במכשירי החיסכון הפנסיוני – תיקון – הוראת שעה על רקע אירועי הקורונה, ולפיה, לגבי עמיתים שההפקדות לקופת גמל בגינם הופסקו לא תתאפשר העלאת דמי הניהול למשך תקופה של 12 חודשים, וזאת במקום תקופה של שישה חודשים הקבועה היום.

יצחק כהן: הוראת השעה כאמור תחול על עמיתים שההפקדות השוטפות בגינם לחיסכון הפנסיוני הופסקו החל מיום 1 במרץ 2020 ועד ליום 31 בדצמבר 2020.

יצחק כהן: היינו, גם במקרה שבו הופסקו ההפקדות במהלך חודש דצמבר 2020 ההוראה תחול על העמית וההנחה בדמי הניהול תישמר למשך 12 חודשים.

יריב לוין: תודה.

יריב לוין: שאלה נוספת, בבקשה.

עופר כסיף: שאלה קצרה בהמשך לתשובתך – ותודה עליה: יש הבדל בין קרנות פנסיה שבהן אפשר לגבות עד 0.5% מהסכום הכולל לבין ביטוחי מנהלים וקופות גמל.

עופר כסיף: האם מה שאתה אמרת חל על שניהם?

עופר כסיף: תודה.

יצחק כהן: כן, חל על שניהם.

יצחק כהן: אגב, רשות שוק ההון בשנים האחרונות עושה הרבה מאמצים כדי להוזיל את דמי הניהול בהפעלת קרנות הפנסיה של ברירת מחדל, שהן מכשיר מוצלח מאוד ואני מאוד מקווה שזה ימשיך ויתרחב; שם דמי הניהול הם כמעט אפסיים.

יצחק כהן: אבל לשאלתך – כן.

יריב לוין: אני מזמין את חבר הכנסת אלכס קושניר להציג את שאילתה מס' 162, שכותרתה: הממשלה רוכשת רכבים ב-100 מיליון שקל בתקופת המשבר הכלכלי הגדול בכל הזמנים במדינה.

יריב לוין: בבקשה.

אלכס קושניר: אדוני סגן השר, המשבר הכלכלי לא בולם את המכרז הממשלתי לרכבי שטח, ספורט, בשווי של 310,000–370,000 שקלים לרכב.

אלכס קושניר: רצוני לשאול: אילו שיקולים מפעיל המשרד בבחירת מועד הוצאת המכרז בזמנים כה מורכבים לאזרחי ישראל?

יצחק כהן: אדוני היושב-ראש, יודגש כי מדובר במכרז מסגרת שהרכש באמצעותו מתבצע בהתאם לצורך בלבד.

יצחק כהן: תזמון הוצאת מכרזי מינהל הרכב הוא לפי תוכנית העבודה השנתית בהתאם לצפי סיום ההתקשרות של המכרז הקיים, וזאת על מנת לאפשר יכולות רכישה רצופות והימנעות מכניסה לתקופת רכש בפטור מול ספק קיים.

יצחק כהן: יש לציין כי מדובר ברכבים הנדרשים לצרכים מבצעיים בעיקר עבור משטרת ישראל.

יריב לוין: שאלה נוספת, חבר הכנסת קושניר, בבקשה.

אלכס קושניר: אדוני, היות שמדובר במכרז מסגרת, כמו שאמרת, אני הייתי רוצה לשאול אותך: כמה רכבים כאלה נרכשו בשנת 2019, כמה מהם יצאו משימוש, ומה הצפי לשנת 2020?

יצחק כהן: אין לי את הנתון פה.

יצחק כהן: אני אשמח לשלוח לך אותו, אם תרצה.

אלכס קושניר: אני אשמח לקבל אותו בכתב.

יצחק כהן: תודה רבה.

יצחק כהן: אני גם אברר אם יש שם רכב לאיזה חרדי, משהו.

יצחק כהן: לא, אין כאן.

אלכס קושניר: בפעם הבאה אני אשאל אותך שאלה במבטא רוסי, אדוני, כדי שיהיה לך יותר נוח להקשיב.

יצחק כהן: במה?

אלכס קושניר: אני אשאל אותך פעם הבאה את השאלה במבטא רוסי כבד – – –

יצחק כהן: אתה לא צריך, אני רואה את זה בסרטונים שלך.

יצחק כהן: לא צריך.

יצחק כהן: מי שרוצה להיכנס לסרטונים שלך יראה את זה שם.

אלכס קושניר: אתה רואה, גם כשאני מדבר איתך מקצועית אתה עובר לתחום הזה?

יצחק כהן: לא.

יצחק כהן: אתה אמרת.

אלכס קושניר: אתה לא מפיק לקחים – – –

יצחק כהן: אתה אמרת.

אלכס קושניר: אתה אמרת – לא אני.

אלכס קושניר: אתה התחלת לדבר על חרדים, לא אני.

אלכס קושניר: אני דיברתי על רכבים.

יצחק כהן: לא.

יצחק כהן: אמרתי לך שהרכבים האלה לא נרכשו – – –

אלכס קושניר: אני דיברתי על רכבים, איפה שמעת את המילה "חרדים"?

יצחק כהן: הרכבים האלה לא נרכשו – – –

אלכס קושניר: איפה שמעת את המילה "חרדים"?

אלכס קושניר: לא שמעת בשום מקום.

אלכס קושניר: אתה לוקח את זה לשם, אין בעיה.

יריב לוין: טוב, תודה רבה.

יריב לוין: עד כאן השאילתה הזו.

יריב לוין: אנחנו עוברים לשאילתה מס' 190, של חברת הכנסת סונדוס סאלח, שכותרתה: הכנסת העובדות הסוציאליות שעובדות בחברת הסיעוד לצו הרחבה.

יריב לוין: בבקשה.

סונדוס סאלח: כבוד היושב-ראש, חברי וחברות הכנסת, מאות עובדות סוציאליות שעובדות בחברות הסיעוד ואחראיות ישירות להכשרות, הפיקוח, הליווי והתנאים של המטפלות הסיעודיות כיום לא נמצאות תחת צו ההרחבה, והדבר מקשה על גיוס עובדות סוציאליות, פוגע בתנאים שלהן ובתנאים של המטפלות.

סונדוס סאלח: רצוני לשאול: 1.

סונדוס סאלח: מהי עמדת המשרד לגבי הכנסתן לצו? 2.

סונדוס סאלח: מה עושה המשרד על מנת לקדם זאת?

סונדוס סאלח: תודה.

יצחק כהן: חברת הכנסת סונדוס סאלח, משרד האוצר פועל רבות על מנת להיטיב עם העובדים והעובדות הסוציאליים ועם מטופליהם.

יצחק כהן: במסגרת הסיכומים שהושגו עם איגוד העובדים הסוציאליים נכללו גם העובדים הכלולים בצו ההרחבה שנחתם בשנת 2017.

יצחק כהן: צו ההרחבה חל על עובדים סוציאליים העובדים בגופים הנמצאים בהתקשרות ישירה עם המדינה.

יצחק כהן: היות שחברות הסיעוד אינן בהתקשרות ישירה עם המדינה בכל הנוגע לשירותים הניתנים מכוח פרק י' לחוק הביטוח הלאומי [נוסח משולב], התשנ"ה–1995, אלא בהתקשרות עם המוסד לביטוח לאומי, הצו אינו חל על עובדים סוציאליים המועסקים בחברות הללו במסגרת התקשרות זו.

יצחק כהן: עמדת משרד האוצר היא כי הדרך המיטבית לדאוג לתנאי העובדים והמטופלים בתחום הסיעוד היא קידום פרסומו של המכרז החדש, המונח על שולחנו של הביטוח הלאומי ופרסומו מתעכב מאז נובמבר אשתקד.

סונדוס סאלח: תודה.

סונדוס סאלח: אין שאלה נוספת.

מנסור עבאס: אין שאלה נוספת.

מנסור עבאס: תודה רבה, אדוני סגן השר.

מנסור עבאס: הודעה למזכירת הכנסת.

מנסור עבאס: בבקשה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – מסקנות ועדת הכלכלה בעקבות דיון מהיר בהצעתם של חברי הכנסת תהלה פרידמן ויבגני סובה בנושא:

ירדנה מלר-הורוביץ: חסימת מספרי טלפון מצילי חיים בקווי סלולר כשרים; בהצעתה של חברת הכנסת מרב מיכאלי בנושא: הצלתה של תעשיית הטלוויזיה הישראלית בצל יישום רפורמת הסיבים האופטיים; מסקנות ועדת העבודה, הרווחה והבריאות בעקבות דיון מהיר בהצעתם של חברי הכנסת הילה שי וזאן ואחמד טיבי בנושא:

ירדנה מלר-הורוביץ: תשלום של הורים לגני ילדים גם במקרים שבהם הגן מושבת בשל הנחיות משרד הבריאות; בהצעתם של חברי הכנסת מיכאל מלכיאלי, מיכל שיר סגמן, תהלה פרידמן, סעיד אלחרומי ויוראי להב הרצנו בנושא: פגיעה אנושה במסגרות התעסוקה של בוגרים עם מוגבלויות בגילאי 21 ומעלה.

ירדנה מלר-הורוביץ: תודה.

מנסור עבאס: תודה, גברתי מזכירת הכנסת.

מנסור עבאס: אנחנו עוברים לשאילתות למשרד החינוך.

מנסור עבאס: שאילתה ראשונה: סגירת התיכון הווירטואלי.

מנסור עבאס: ישיב סגן שר החינוך, סגן השר מאיר פרוש.

מנסור עבאס: השאילתה הראשונה, חבר הכנסת עופר כסיף: סגירת התיכון הווירטואלי, בבקשה.

עופר כסיף: תודה, אדוני היושב-ראש.

עופר כסיף: אדוני סגן השר, חבר הכנסת – נכון?

עופר כסיף: רק ידידי משה אבוטבול פה, לא פספסתי אף אחד.

מאיר פרוש: אפילו אני לא חבר כנסת.

עופר כסיף: אמרתי: אדוני סגן השר.

עופר כסיף: התיכון הווירטואלי מאפשר לתלמידים מהפריפריה שבית הספר שלהם אינו מפעיל מגמות פיזיקה, מתמטיקה ואזרחות לחמש יחידות לימוד לגשת לבגרות באותם המקצועות, אך התוכנית נסגרה.

עופר כסיף: רצוני לשאול: 1.

עופר כסיף: מה הפתרון המוצע להמשך התוכנית בשנת הלימודים התשפ"א?

עופר כסיף: 2.

עופר כסיף: מה יעלה בעתידם של מי שנבחנו בחלק משאלוני הבגרות?

מאיר פרוש: אדוני היושב-ראש, חבריי חברי הכנסת – קודם כול, אני מברך אותך; אני לראשונה עומד כאן מעל הדוכן כשאתה מכהן כסגן יושב-ראש.

מאיר פרוש: הרבה הצלחה.

מנסור עבאס: תודה.

מאיר פרוש: תוכנית התיכון הווירטואלי מיועדת לבתי ספר שאין בהם מגמות לימוד לבגרות מורחבת במתמטיקה, פיזיקה או כימיה, זאת בשל היעדר מורה או מורה ובשל מספר מצומצם של תלמידים.

מאיר פרוש: התוכנית נועדה לתלמידים מהפריפריה החברתית והגיאוגרפית אשר בבית ספרם לא ניתן ללמד מקצועות אלה מהסיבות האמורות.

מאיר פרוש: הלימוד הוא בכיתות וירטואליות; כך משתתפים בשיעורים מקוונים חיים המתקיימים במהלך יום הלימודים וכך אפשר גם ליהנות משיעורי עזר אחר הצוהריים.

מאיר פרוש: התוכנית אינה כוללת חמש יחידות לימוד באזרחות, והתוכנית גם לא נסגרה והיא תמשיך לפעול בתשפ"א.

מנסור עבאס: שאלה נוספת, חבר הכנסת עופר כסיף.

עופר כסיף: תודה.

עופר כסיף: על פי הודעת משרד החינוך, תקצוב התוכניות המשלימות יספיק רק לשלושה חודשים.

עופר כסיף: מהי תוכנית המשרד לאחר מכן?

מאיר פרוש: אני עונה בשם משרד החינוך על פי חומר שקיבלתי ממי שמוסמך לתת תשובות כאן במליאה.

מאיר פרוש: החומר הוקלד ב-13 באוגוסט 2020, וכתוב גם שהתוכנית לא נסגרה והיא תמשיך לפעול בתשפ"א.

מאיר פרוש: תשפ"א זה אומר, אם תרצה לומר, יותר ממה שאתה מבקש.

מאיר פרוש: שנת הלימודים תשפ"א תסתיים ביוני 2021 – שנת תשפ"א תסתיים בספטמבר, בסוף ספטמבר בשנה הבאה.

מאיר פרוש: על כל פנים, כתוב פה שהיא תמשיך לפעול בשנת הלימודים תשפ"א.

עופר כסיף: אז מה פשר הפער בין מה שאתה אומר, אדוני, לבין המידע שהגיע אליי?

מאיר פרוש: יכול להיות שכאשר אתה שאלת הדברים האלה עדיין לא היו מעודכנים.

מאיר פרוש: בינתיים זז משהו באוצר, גם הכנסת הזיזה את עצמה לכיוונים מסוימים, וזה מה שכנראה מאפשר לעמוד כאן ולומר לך את מה שאתה מבקש מאוד לשמוע.

מנסור עבאס: השאילתה הבאה – חבר הכנסת יעקב מרגי: השבתת מסגרות לימוד לילדים עם מוגבלויות.

מנסור עבאס: בבקשה.

יעקב מרגי: אדוני היושב-ראש, מכובדי סגן השר, מזכירות הכנסת, בישראל כרבע מיליון ילדים עם צורך טיפולי ורפואי קבוע השוהים במעונות ובמסגרות החינוך.

יעקב מרגי: עם השבתת המסגרות בעקבות משבר הקורונה, הילדים המקבלים טיפולים רפואיים הועברו לבתיהם ללא מענה רפואי וללא מסגרת חינוכית.

יעקב מרגי: על פי חוזר מנכ"ל, גם במקרי חירום קשים ישנה אחריות לטפל בילדים אלו.

יעקב מרגי: רצוני לשאול: 1.

יעקב מרגי: מה הפעולות שמשרד החינוך נוקט על מנת לסייע בעת הזו לילדים אלו?

יעקב מרגי: 2.

יעקב מרגי: מדוע אין תוכנית טיפולית של משרד החינוך לעת חירום?

יעקב מרגי: 3.

יעקב מרגי: אם ישנה – למה אינה מופעלת?

מאיר פרוש: אדוני היושב-ראש, חבריי חברי הכנסת – ולשואל, חבר הכנסת הרב מרגי: עם התפשטות נגיף הקורונה ובכפוף להחלטת משרד הבריאות, נסגרו כלל מוסדות החינוך לרבות מסגרות החינוך המיוחד.

מאיר פרוש: המענה לתלמידים עם מוגבלות הזקוקים לטיפולים רפואיים – שם זה ניתן בהתאם לצורכי האוכלוסיות כדלהלן:

מאיר פרוש: תלמידים שלומדים במסגרות חינוך רגילות ללא זכאות לשירותי חינוך מיוחדים ואף לא לשירותי חינוך במסגרת חוק לילדים חולים קיבלו מענה באמצעות הצוותים החינוכיים במוסדות הרגילים במסגרת הלמידה מרחוק.

מאיר פרוש: תלמידים חולים בביתם קיבלו אף הם את רוב המענה באמצעות למידה וטיפול מרחוק, וככל שהתאפשר הגיעו הצוותים לבית התלמיד.

מאיר פרוש: לתלמידים עם זכאות לשירותי חינוך מיוחדים שמקבלים טיפול רפואי במוסדות החינוך בשגרה הונגש השירות על ידי צוות "ביקור רופא" באופן מקוון, להיוועצות, וככל שהתאפשר הגיעו האחיות לבתי התלמידים.

מאיר פרוש: החל מתאריך 3 במאי עד 17 במאי – יותר מחודשיים – הושלם בהדרגה תהליך החזרה ללימודים כבשגרה לתלמידי החינוך המיוחד, וכך הונגשו כלל השירותים כבשגרה, ובתאריך 17 במאי הוחזרה כל הפעילות למוסדות החינוך.

מאיר פרוש: תלמידים אשר לא היה באפשרותם לצאת מביתם בשל מערכת חיסונית ירודה, מחלות ממאירות, תלמידים מונשמים או כל מחלה מגבירת סיכון להידבקות ולהיפגעות – הצוות החינוכי המשיך לקיים קשר עם התלמיד ומשפחתו ולקיים את הלמידה באמצעות המרחבים הווירטואליים.

מאיר פרוש: כמו כן, ככל שהתאפשר, הצוות הגיע גם לבית התלמיד.

מאיר פרוש: רק כדי למסור קצת נתונים, חבר הכנסת הרב מרגי: בחודש מאי קיבלו 1,505 תלמידים חולים שירות של חינוך בביתם.

מאיר פרוש: בעת הקורונה, במהלך חודש אפריל, בהתייחס לצפי שערך הספק אל מול המשפחות ולמתן השירות על פי דיווחי ביצוע יומיים שהועברו אלינו, ניתן מענה ל-585 תלמידים – 190 תלמידי חינוך מיוחד, 343 תלמידים בחינוך רגיל ו-52 תלמידים בסבסוד דיפרנציאלי.

מאיר פרוש: על פי דיווחי הספק, 39% מהתלמידים קיבלו שירות של מידע מרחוק, סיוע חינוכי, טיפול במקצועות הבריאות, וזאת כאמור בתיאום עם משפחות התלמידים.

מאיר פרוש: לקראת פתיחת שנת הלימודים תשפ"א בצל הקורונה, ובהתאם למתווה שגובש, יפעל המשרד לשמירה על רצף חינוכי וטיפולי וקיום מפגשים פנים אל פנים ככל שניתן למתן מענים מותאמים כדלקמן:

מאיר פרוש: מערך החינוך המיוחד בגני הילדים ובבתי הספר יפעל כבשגרה תוך שמירה על רצף חינוכי וטיפולי באמצעות מענים מותאמים, כולל הסעות והזנה.

מאיר פרוש: תלמידים בכיתות חינוך מיוחד בבתי ספר רגילים יקיימו גם הם למידה כבשגרה, כולל הסעות והזנה.

מאיר פרוש: תלמידים בשילוב בחינוך הרגיל ילמדו על פי המתווה הרגיל ויינתנו להם מענים מותאמים, לרבות למידה במוסד החינוכי או במוקד החינוכי ומתן הסעות והזנה על פי זכאות.

מאיר פרוש: תלמידים חולים – המרכזים החינוכיים בבתי החולים יפעלו בהתאם להנחיות בתי החולים.

מאיר פרוש: תלמידים חולים בביתם יקיימו למידה כבשגרה, ובמידת הצורך יתוגברו הלמידה והטיפול מרחוק.

מאיר פרוש: יצוין כי עד ליום 30 בנובמבר 2020 השירות יינתן על ידי "קדימה מדע", והחל ב-1 בדצמבר 2020 השירות ינוהל באמצעות משרד החינוך.

מאיר פרוש: ההחלטה הזאת התקבלה לשם טיוב השירות לתלמיד וחיזוק הקשר עם המוסד החינוכי.

מאיר פרוש: שירותים רפואיים לתלמידים במסגרת החינוך המיוחד יינתנו במוסדות החינוך, ובמידת הצורך – בהיוועצות מקוונת.

מנסור עבאס: יש שאלה נוספת?

יעקב מרגי: תודה רבה לסגן השר פרוש על התשובה המפורטת – – –

מאיר פרוש: שהגיעה מאוד באיחור.

יעקב מרגי: כן.

יעקב מרגי: אבל העיקר חסר מן הספר, ואני אסביר למה.

יעקב מרגי: באמת הפירוט הוא פירוט מפורט, כל המענים שמשרד החינוך נותן לילדים עם מוגבלות וחולים, וכמעט כמעט כמעט ייתרת אפילו את השאילתה הקודמת, אבל נשאר משהו לשאול.

יעקב מרגי: אבל לגבי השאילתה הנוכחית, משרד החינוך חייב להמשיך, על פי חוזר מנכ"ל – כפי שכתוב בשאילתה – מסגרות טיפוליות, טיפולים לילדים מוגבלים, וזה לאו דווקא המסגרת החינוכית.

יעקב מרגי: אלה טיפולים פארה-רפואיים שהמשרד היה אמור להמשיך לספק אותם למרות המשבר, ובתשובה זה לא מופיע.

מאיר פרוש: אני יכול לומר רק כך: בשאילתה שלך אתה מציין את העניין של חוזר מנכ"ל גם במקרי חירום קשים, ויכול להיות שאתה צודק שאין תשובה מפורטת על מה שאתה שואל, אם כי המשרד היה הוגן ונתן את הפירוט של מה שהוא כן עשה עד, כמו שאומרים, לפרט האחרון שבאחרונים מהפריסה שהוא עשה ברחבי הארץ באותה תקופה.

מנסור עבאס: תודה, אדוני.

מנסור עבאס: אנחנו נעבור לשאילתה הבאה, גם של חבר הכנסת יעקב מרגי: הצלת פרויקט שלבים מקריסה ומתן מענה לתלמידים חולים.

מנסור עבאס: בבקשה.

יעקב מרגי: מכובדי, סגן השר, תוכנית שלבים הפסיקה את פעילותה בעקבות משבר הקורונה ולא קיבלה אישור ללמידה מרחוק.

יעקב מרגי: בעקבות כך, רוב מורי תוכנית שלבים והספק "קדימה מדע", שהזכרת בפירוט הקודם, יצאו לחל"ת, וכ-1,700 ילדים חולים אינם מקבלים שירות, וזאת למרות שחברת "קדימה מדע" ערוכה ללמידה בשיטה זו.

יעקב מרגי: רצוני לשאול: 1.

יעקב מרגי: מדוע יש החרגה של התלמידים החולים משאר התלמידים, אשר לומדים בצורה מקוונת?

יעקב מרגי: 2.

יעקב מרגי: האם משרד החינוך נותן מענה לתלמידים אלה?

יעקב מרגי: 3.

יעקב מרגי: האם משרד החינוך לוקח בחשבון את ההשלכות של קריסת הפרויקט בעתיד?

מאיר פרוש: שוב, חבריי חברי הכנסת, מכובדי השואל חבר הכנסת הרב מרגי, במענה על השאילתה שבנדון אני משיב כדלקמן:

מאיר פרוש: עם ההחלטה על סגירת מוסדות החינוך בהוראת משרד הבריאות, הופסקה גם מסגרת ההתקשרות והפעילות של אספקת שירותי חינוך לתלמידים החולים בביתם באמצעות המפעיל, בהוראת משרד החינוך.

מאיר פרוש: במהלך חודש אפריל, בהתאם להנחיות משרד הבריאות, חודשה ההפעלה של שירותי החינוך בהתאם למגבלות ולהנחיות ככל הניתן, וזאת בהתחשב בצורכי התלמידים ובתיאום עם ההורים.

מאיר פרוש: בתקופה זו הופעלה למידה מרחוק לתלמידים חולים בביתם אשר מקבלים מענה זה בשגרה.

מאיר פרוש: במידת הצורך וככל שהתאפשר המורים והמטפלים הגיעו לבתי התלמידים, בכפוף להנחיות משרד הבריאות, בנוסף לקיומה של למידה מרחוק.

מאיר פרוש: ספק השירות נערך בהתאם לצפי תוכנית העבודה אל מול ההורים ובהתאם לצורכי התלמידים.

מאיר פרוש: על פי דיווחי ביצוע יומיים שהועברו אלינו, ניתן מענה לכ-600 תלמידים.

מאיר פרוש: נוסף על כך, על פי דיווח שהתקבל בחודש אפריל, כ-45% מכלל התלמידים הזכאים לשירות זה קיבלו שירותי הוראה וסיוע חינוכי-טיפולי במקצועות הבריאות באופן מקוון, וזאת כאמור בתיאום עם הורי התלמידים ובהתאם למיפוי המערכת השבועית של העובדים מטעם הספק.

מאיר פרוש: בתחילת חודש מאי חודשה ההפעלה בהתאם לתנאי ההתקשרות על פי ההסכם המקורי בשגרה.

מאיר פרוש: נכון לחודש מאי, במסגרת תוכנית העבודה מטעם הספק ניתן מענה חינוכי לכ-1,505 תלמידים חולים.

מאיר פרוש: אמרתי את זה גם בשאילתה הקודמת.

מאיר פרוש: בהזדמנות זו, נכון להוסיף ולעדכן כי שירותי החינוך לתלמידים החולים בביתם יעברו לידי מערכת החינוך – אמרתי את זה גם קודם – ב-1 בדצמבר 2020.

מאיר פרוש: משמעות הדבר תהיה טיוב השירות לתלמיד תוך שמירה על קשר רציף עם מוסד הלימודים.

מאיר פרוש: כמו כן, גובשה תוכנית אשר תיתן מענה רציף, מקצועי ואישי לתלמידים חולים בביתם, והיא, כאמור, תצא לפועל ב-1 בדצמבר 2020.

מאיר פרוש: זאת ועוד, במסגרת ההיערכות לשנת הלימודים תשפ"א, בכוונתנו להחריג אוכלוסיית תלמידים זו, ולאפשר את מתן השירות כבשגרה.

מנסור עבאס: שאלה נוספת?

יעקב מרגי: ייתרת לי חצי מהשאלה הנוספת.

יעקב מרגי: אני מבין שהספק, "קדימה מדע", הודיע – א.

יעקב מרגי: תמה תקופת המכרז איתו – –

מאיר פרוש: אז?

יעקב מרגי: – – הזכייה שלו במכרז, והוא גם הודיע שהוא לא רוצה להמשיך לספק את השירות.

יעקב מרגי: הודעת לנו בתשובה שאכן ב-1 בדצמבר 2020 זה יחזור בחזרה לידי משרד החינוך, ומשרד החינוך יבצע.

יעקב מרגי: מה קורה – האם ישנה היערכות מהיום לקראת תחילת שנת הלימודים תשפ"א, שמתחילה ב-1 בספטמבר, לגבי ילדים חולים?

יעקב מרגי: ומי אמור לספק את השירות הזה?

מאיר פרוש: כמו שאמרתי, כמו שכתוב בתשובה, אותה – – –

יעקב מרגי: אותו ספק?

מאיר פרוש: "קדימה מדע", הם צריכים לעשות את זה עד 30 בנובמבר 2020.

יעקב מרגי: והם התחילו.

מאיר פרוש: אני לא יודע – אתה מצייר את העובדה שהם מפסיקים את זה מכיוון שזה הסתיים?

מאיר פרוש: המשרד חושב שהוא יעשה את זה יותר טוב.

מאיר פרוש: ככה אני אמרתי בשם המשרד.

מאיר פרוש: הוא חושב שהוא יעשה את זה יותר טוב, ולכן מפסיקים איתם את הפעילות ב-30 בנובמבר 2020.

מאיר פרוש: ב-1 בדצמבר 2020 המשרד יעשה את זה בעצמו.

מאיר פרוש: תודה.

מנסור עבאס: תודה, אדוני סגן השר.

מנסור עבאס: חבריי חברי הכנסת, הודעה למזכירת הכנסת.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונחו היום על שולחן הכנסת מסקנות ועדת הכלכלה בעקבות דיון מהיר בהצעתה של חברת הכנסת אימאן ח'טיב יאסין בנושא: כוונת משרד הכלכלה והתעשייה לסגור את מכרזי מעוף ומרכזי עסקים בחברה הערבית.

ירדנה מלר-הורוביץ: תודה.

מנסור עבאס: תודה, גברתי.

מנסור עבאס: תם סדר-היום.

מנסור עבאס: הישיבה הבאה תתקיים מחר, יום רביעי, ו' באלול התש"ף, 26 באוגוסט 2020, בשעה 11:00.

מנסור עבאס: ישיבה זו נעולה.